લોકોએ પણ સમજવું જોઈએ કે, ટ્રાફિકના નિયમોનું પાલન કરવાથી તેમની સુરક્ષા, સમયની બચત અને બીજાના હક્કોનું સન્માન થશે. આજે તો કેટલાક લોકો પોતાની જ અનુકૂળતા જુએ છે, પછી ભલે બીજાની અનુકૂળતા ખોરવાય. બધા જ લોકો ટ્રાફિકના નિયમોનું પાલન કરે તો પોલીસની જરૂર જ કયાં છે ? પોલીસની જરૂર એટલે છે કે, લોકો નિયમનું પાલન કરતા નથી. કાયદાનો ભંગ પોતે કરે છે અને દોષ આપે છે પોલીસને. કેટલાક લોકો તો પોલીસ સાથે ખરાબ વર્તન પણ કરે છે. ત્યારે જો એવું વિચારે કે, આ પોલીસ જ ઠંડી, ગરમી કે વરસાદમાં પણ ચાર રસ્તા પર ઊભા રહીને પોતાની ફરજ બજાવે છે. ત્યારે પોલીસના શરીર અને મનને શું થતું હશે ? એ પોલીસ તમારી દુશ્મન નથી. તેના મનમાં તમને પરેશાન કરવાનો કોઈ વિચાર નથી. લોકો દરરોજ અનેક ભૂલો કરે છે તો ક્યારેક પોલીસથી પણ ભૂલ થાય. હા. કેટલીક પોલીસ ભ્રષ્ટાચારનો આશરો લે છે, ત્યારે બદનામ થાય છે તમામ પોલીસ. માટે જ બધી જ પોલીસને સમાન નજરે ના જુઓ. અંતે, ટ્રાફિક સમસ્યા ઉકેલવા શાળા, કોલેજો, સેવાભાવી કે ધાર્મિક સંસ્થાઓનો સહકાર પણ લઈ શકાય.